Mette Frederiksen (S), 2024-01-23:
I går besøgte jeg jordskreddet ved Alling Å og beboerne i Ølst.
Jeg mødte også beboerne i Ølst.
Også det besøg gjorde et stort indtryk på mig.
Samfundsopgaven er klar, og den er entydig: Vi skal beskytte miljøet og folks private hjem ved Ølst.
Den Nationale Operative Stab har sat sig sammen for at sikre den rigtige koordination mellem myndighederne.
Arbejdet fortsætter på højtryk, også selv om virksomheden nu er erklæret konkurs.
Apropos konkursen vil jeg sige, at i Danmark har vi et helt almindeligt princip: Det er forureneren, der betaler.
Myndighederne vil selvfølgelig forfølge de juridiske muligheder så langt som muligt for at sikre, at det netop er forureneren, der betaler for at rydde op.
Jeg vil også gerne i dag understrege, at jeg ikke synes, det her på nogen som helst måde kendetegner dansk erhvervsliv, faktisk tværtimod.
Vi har i Danmark mange virksomheder, der over en bred kam tager deres samfundsansvar på sig.
I de seneste år har vi igen og igen oplevet voldsomt vejr i Danmark: tørke på ét tidspunkt, regn i rekordmængder, stormflod og snestorm.
Det er alt sammen noget, der har voldt danskerne problemer og stadig væk gør det.
I efteråret fremlagde regeringen den første klimatilpasningsplan.
Det er vigtigt for mig at understrege, at der netop er tale om et første skridt, og regeringen vil følge op for at sikre både vores kyster, byer, boliger og infrastruktur – kort sagt danskernes land og vores hverdag.
Jeg tror, det er vigtigt, at alle her i Folketinget gør sig klar til, at det er en fælles opgave at sikre, at Danmark bliver mere robust i mødet med fremtidens trusler og udfordringer, som jeg tror der kommer flere af.
Det gælder både de naturskabte og de menneskeskabte.
Derfor er regeringen gået i gang med et arbejde over en bred kam for at sikre vores samfunds robusthed.
Det gælder i forhold til samfundsberedskabet, beskyttelse af kritisk infrastruktur og øget forsyningssikkerhed.
Partierne bag forsvarsforliget er enige om, at der senere i år skal indgås en aftale, som styrker det danske beredskab, så vi er klar til at håndtere fremtidens voldsomme hændelser, og som i øvrigt også kan beskytte både vores natur og miljø og danskernes byer og danskernes hjem.
Til sidst har jeg en kommentar i forhold til Rødehavet og Ukraine.
Det er fuldstændig uacceptabelt, at skibe ikke kan sejle frit i Det Røde Hav, og derfor har regeringen efter rådføring med Det Udenrigspolitiske Nævn besluttet at sende en dansk fregat til området, og i morgen vil vi søge Folketingets opbakning til det.
Derfor søger vi samtidig også Folketingets opbakning til, at Danmark deltager i en særskilt amerikansk ledet operation, hvis mål er at ramme houthibevægelsens militære kapaciteter inde i Yemen.
Den terror, vi ser fra henholdsvis Hamas og houthierne, er ødelæggende for de mennesker, den rammer, for vores demokrati, for vores værdier og i øvrigt også for den internationale skibsfart.
Samtidig har vi behov for flere og hurtigere donationer til Ukraine.
De mangler ammunition på slagmarken dernede.
Derfor skal vi i Europa accelerere og udbygge vores forsvarsindustri.
Sagt direkte skal Europa kunne levere det, som Ukraine har brug for for at fortsætte kampen.
Det har vi lovet, og det løfte har vi tænkt os at leve op til.
Europa skal kunne forsvare sig selv, og her skal Danmark yde sit, og derfor tak for den første del af aftalen, der netop er indgået på forsvarsområdet.